Et par fra Mors og Skive har på fem dage løbet fem marathon. Nu er de klar til lidt velfortjent afslapning, før de igen binder løbeskoene og ser frem mod nye mål.

Alice Ravn og Kim Høxbro har brugt deres ferie på at løbe Danmark rundt. De sidste fem dage har parret, der kommer fra Mors og Skive, løbet fem marathon på hver 42,195 kilometer. Nu er de endelig kommet i mål efter de fem løb, som alle blev afsluttet på under fem timer. - Jeg tror, jeg kunne være klar til at løbe igen i morgen. Jeg gider ikke, men kroppen kunne godt, siger Alice Ravn, kort efter hun og Kim Høxbro er kommet over målstregen til det femte og sidste marathon i denne omgang. Selvom kroppen har det fint, så står den på velfortjent afslapning i aften. - Jeg tænker, vi skal have et glas rødvin i aften og så tage nogle stille og rolige dage, griner Alice Ravn. - Jeg tror, vi tager en gåtur i morgen, supplerer Kim Høxbro. Fem marathon tættere på målet Parret er dog ikke færdige med at løbe sammen. Lige rundt om hjørnet venter flere vilde løbemålsætninger. Alice Ravn jagter en plads i klub100, hvor man runder mere end 4200 kilometer i løbeskoene. Med marathonløbet i dag er hun nået til nummer 71. Målet er at runde de 100. - I takt med at man kommer længere og længere ind i det her løbemiljø, så bliver det jo bare et mål, man gerne vil nå, fordi det bare er fedt, siger hun. Hvorfor er det fedt? - Jeg ved det ikke rigtig. Efter de første fem marathon tænkte jeg ”aldrig mere”, men nu bliver det jo nemmere og nemmere. Man får bare optur af at løbe, fortæller Alice Ravn. Ikke uden kriser Partneren Kim Høxbro er allerede er en del af den prestigefyldte klub100, så han ved, hvad det vil sige at nå det skarpe løbe-hjørne. Han er imponeret over sin kærestes præstation de sidste fem dage. - Der var kriser. Det er der jo altid på marathonløb, men når man er igennem dag tre, fire og fem, så kommer der altså lidt flere kriser, end hvis det var et enkeltstående marathon. Så jeg er imponeret over, at hun klarede den i fin stil, siger Kim Høxbro. Udover at komme tættere på at komme med i klub100 så har løbeferien også været en form for træningslejr for Alice Ravn. Til september skal hun løbe 100-miles til Mors Rundt, så der skal bentøjet være i topform.